《宿琴高岩二首 其一》
宋代·周紫芝

琴高古仙人，控鲤飞上天。丹炉访遗迹，邂逅馀山巅。

石壁削寒玉，万仞凌云烟。隐雨有石屋，垂钓临平川。

旧闻钓处石，可坐八九筵。邑宰颇呼客，醉歌日留连。

里胥厌追索，挽石沈深渊。高秋见涯涘，巨石呈方圆。

斯民不可扰，此理甚坦然。岂非仙圣居，未易污荤膻。

馀生欣晚遇，想像追真仙。净绿不敢唾，薄暮聊周旋。

作者简介：周紫芝（1082-1155），南宋文学家。字少隐，号竹坡居士，宣城（今安徽宣州市）人。绍兴进士。高宗绍兴十五年，为礼、兵部架阁文字。高宗绍兴十七年（1147）为右迪功郎敕令所删定官。历任枢密院编修官、右司员外郎。绍兴二十一年（1151）出知兴国军（治今湖北阳新），后退隐庐山。交游的人物主要有李之仪、吕好问吕本中父子、葛立方以及秦桧等，曾向秦桧父子献谀诗。约卒于绍兴末年。著有《太仓稊米集》、《竹坡诗话》、《竹坡词》。有子周畴。